**ЖАСӨСПІРІМ ҰРПАҚТЫ КҮЙ ӨНЕРІНЕ БАУЛУ АРҚЫЛЫ ҰЛТТЫҚ ҚҰНДЫЛЫҚТАРЫМЫЗДЫ ҚҰРМЕТТЕУГЕ ҮЙРЕТУ**

Қазіргі білім, ғылым мен мәдениетті жаһандандыру процесі кезінде әр ұлт өз мемлекетінің рухани мәдени құндылықтарын сақтай отырып, әлемдік өркениетке кіруі заңды құбылыс. Қазақстан Республикасының «Білім туралы» заңында: «Қазіргі мектептердің – біріншіден: ресурстарын әрі қарай дамытатын адам тәрбиелеу, орта білім жүйесін одан әрі дамытып жұмылдыру міндеттерін көздейді. Бұл міндеттерді шешу үшін мектеп ұжымдары, әр мұғалім күнделікті ізденіс арқылы барлық жаңалықтармен қайта құру, өзгерістерге батыл жол ашарлық жаңа практика, жаңа қарым қатынас жасаулары қажет» [1] - деп атап көрсетілуі әр оқытушының іс-әректіне жаңа бағыт сілтейді.

Бүгінгі заман талабы – еліміздегі болып жатқан саяси экономикалық, ғылыми-техникалық, мәдени өзгерістерге байлансты жасөспірімдердің тәрбиесіне жаңа тұрғыда қарауды талап етіп отыр. Қазіргі кездегі тәрбиенің басты мақсаты ұлттық сана-сезімі оянған, мәдениетті, рухани ойлау дәрежесі биік, шығармашылықпен қызмет атқара алатын, қоршаған табиғи ортаға, әлеуметтік ортаға икемдеу, үйлесімді дамыған тұлға қалыптастыру болып табылады.

Тәрбиенің негізгі міндеті – қоғамның қажетті талаптарының әрбір баланың борыш, намыс, ождан, қадір-қасиет сияқты биік адамгершілік стимулдарына айналдыру. Бала тәрбиесіне көңіл бөлу – қай заманнан да келе жатқан құбылыс. Қазіргі кезеңде ұстаздар қауымының алдына қойылатын міндет – жас ұрпаққа рухани-адамгершілік тәрбие беру және осы мақсатта ұлтымыздың ұлы мұраларын жаңғырту, яғни, ұлттық құндылықты бойына сіңіру.

Сол асыл мұраларымыздың бірі – күй қазынасы. Оны өшірмей, бар нәрімен, бүгінгі күнге жеткізген екі құдіретті күш бар. Бірі – киелі домбыра, екіншісі – сол домбыраны сөйлетіп қана қоймай, уақыт шежіресін күй ғып жазған, сол арқылы халқына рухани қуат берген халқтың ішінен шыққан композиторларымыз [2]. Осы ұлттық құндылықтарымыздың бірі, қазақтың күй өнерін келешек ұрпақтың бойына дарыту – бүгінгі ұстаздың міндеті.

Қазақ халқының рухани дүниесінде күй өнерінің алатын орны ерекше. Күй – қазақ халқының рухани болмысының, мәдениетінің, дүниетанымының тұғыры биік асыл мұрасы. Халық күйлерінің әуендік сипаты, көркемдік образы, философиялық ой тереңдігі, халықтың талғамы мен танымының ерекшелігін көрсетеді Рухани-адамгершілік тәрбиесі өзіндік сананы дамытуға жағдай жасауды, жеке тұлғаның әдеп ұстанымын, оның қоғам өмірінің нормалары мен дәстүрлерімен келістірілетін моральдық қасиеттерін және бағдарларын қалыптастыруды болжайды. Рухани-адамгершілік құндылықтармен білім жүйесін дамытып қалыптастыру жаңа қоғамның дамуындағы мәні зор, маңызды бағыт.

Қазақтың күй өнері арқылы оқушыларды рухани-адамгершілікке тәрбиелеу, болашағына жол сілтеу – бүгінгі қажетті, кезек күттірмес мәселе. Рухани-адамгершілікке тәрбиелеу білім берумен ғана шектелмейді. Баланың сезіміне әсер ету арқылы ішкі жан дүниесін ояту нәтижесінде оның рухани-адамгершілік қасиеттері қалыптасады. Құрманғазы, Тәттімбет, Дина сияқты аттары аңызға айналған күй құдіреттерінің әсем де, сазды әуендерін бойына сіңіріп өскен жас ұрпақ келешегін ойлайтын, еліне-жеріне, халқына құрметпен қарайтын ұрпақ болады деп ойланбастан айтуға болады. Қазақтың күй өнерімен сусындап өскен баланың бойында адалдық, тазалық, сенімділік, өзіне деген құрметі болады. Күй өнері ұлттық идеологияны дамыту үшін де бүгінгі күннің өзекті мәселесінің бірі.

Осы орайда Павлодар облысы білім беру басқармасы, Павлодар қаласы білім беру бөлімінің «Жігер» балалар-жасөспірімдер клубы коммуналдық кәсіборынның домбыра үйірмесінде домбыра класынан сабақ беретін оқытушылар жас ұрпақты халық күйлері арқылы ұлттық құндылығымызды қастерлеп, құрметтеуге баулу үшін өз үлестерін қосып жүргендерін тілге тиек етіп айтып өткен жөн.

Қолына енді ғана домбыра ұстаған жас жеткіншекке, алдымен «күй» деген құдіретті сөзді түсіндірмес бұрын, «Домбыра қандай аспап?, Ол неге домбыра деп аталған?, Оны неге қазақ халқы киелі санайды? т.б. - деген сұрақтарға жауап беріп, балалардың домбыра аспабын құрметтеп, оны үйренуге қызығушылғын арттыру үшін домбыраның шығу тарихы туралы халықтың аузында жүрген бірнеше аңыз-әңгімелерді айтудан бастаған жөн. Мәселен, домбыраның қайдан пайда болғандығы жөнінде мына аңызға тоқталайық:

«Ертеде елдің мұңын мұңдап, жоғын жоқтаған Қамбархан деген бір аңшы жігіт болыпты. Қамбархан бір күні атып алған аңын сойып болып, ішегін ағаш басына лақтыра салыпты. Ол ішек шұбатылып барып, бір бұтақтан бір бұтаққа ілініп қалыпты. Күндердің бір күнінде Қамбархан әлгі жерден өтіп бара жатса, құлағына ерекше бір жағымды әуен, құйқылжыған үн, үзілмейтін сарын естіледі. Жан-жағына қараса бір бұтақтан екінші бұдаққа керіліп қалған қос ішекті көреді. Жел соқса ішек ызыңдап қоя береді екен. Қамбархан әлгі ағашты кесіп алып, шауып, жонып, домбыра жасапты да, күй шертіпті. Қамбарханның бұл жаңалығын бүкіл қазаққа аңыз болып таралыпты» [3]. Осы аңызды тыңдап болған соң, оқытушы балаларға сұрақ-жауап әдісі арқылы әңгімеге тартады. Балалар өз көзқарастарын айтып, ойларымен бөлісіп, пікірлеседі.

Домбыра туралы аңыз-әңгімені түсініп, жадыларына сақтағаннан кейін, домбыраның құрылысымен танысады. Домбыраның басы, мойны, шанағы, ішегі болады. Бас бөлшектеріне: бас, құлақ, шайтантиек (бас тиек); мойын бөлшектеріне: мойын, мойынғақ, перне, сағақ; шанақ бөлшектеріне: ернеулік, (сулық, көмкерме), қақпақ, қауышақ (тілше, шанақша), серіппе (кергіш, белағаш), тиек, тұғыл (өкшелік), тұғыр (желкелік), түйме (түйір), түйметиек (өкшетиек, кіші тиек); ішек бөлшектеріне: астыңғы ішек, үстіңгі ішек жатады. Домбыраны тартқанда, түрлі күйлерді орындағанда бет қақпақтың қорғаны деген бөліктен ғана шерту керек. Ертеде пернелердің де түрлері әр түрлі болған. Қазір пернелер оркестрге негізделіп 19 пернеден тұрады. Домбыраның шанағы шеберлердің жасауына қарай 7 құрақтан 15 құраққа дейін жетеді.

Домбыраның құрылысымен танысып, бөлшектерін жақсы меңгергеннен кейін баланы орындыққа дұрыс отыру этикетімен таныстырамыз. Бұрын домбыраны жерге отырып тартқан. Қазір үй ішінде немесе сахнада болсын домбыраны орындыққа отырып тартады. Орындыққа шалқалап емес, отыратын орынға жартылай жайғасу қажет. Орындыққа отырып тартқанда оң аяқ сол аяқтың үстіне қойылады. Домбыраның шанағын оң қолдың шынтағымен сәл қысып ұстап, сол аяқтың үстіне қойылған оң аяқпен демеп отыру керек. Ер бала мен қыз баланың орындыққа отыруында ерекшеліктер де болады.

Келесі кезек домбыра тарту қағыстарына назар аударылады. Домбыра тартуда қағыстардың бірнеше түрі бар. Біз соның ішінде балаларға ең керектісі «сермеп ойнау», «тремоло», «іліп шерту», «пиццикато» сияқты қағыстарды үйретіп, олардың дұрыс меңгеру техникасымен таныстырамыз.

«Сермеп ойнау» қағысы деп, оң қолдың бірінші саусағы немесе барлық саусақтармен домбыраның қос ішегін төмен, жоғары қағып ойнауды айтамыз. Бір төмен, бір жоғары қағып ойнағанда домбыраның ішегіне түсетін қолдың салмақ күші бірдей болған жөн. Мұнымен қатар домбыраның қақпағына тырнақ тигізіп, қатты шертпеу керек.

«Тремоламен» ойнау деп, қос ішекті оң қолдың бірінші саусағының ұшымен жиі-жиі қағып, дірілдетіп ойнауды айтамыз. Мұнда да ішекке тырнақ тигізбей, бармақтың астымен ғана қағу керек. Сонымен қатар, «іліп қағу» немесе «шертіп ойнау» деп аталатын қағыстың түрі бар.

«Пиццикато» қағысы италия тілінен аударылғанда – шымшып қағу, іліп қағу, саусақтың ұшымен іліп қағу әдісі. Бұл қағыс көбіне түрлі өзге аспаптармен бірігіп ойнайтын шығармаларда қолданылатын әдістің түрі [4].

Музыкада жеті дыбыс нотасы (до, ре, ми, фа, соль, ля, си) бар екенін білеміз. Бұл дыбыстар нота сызықтарының бойына қатарынан осы ретпен тізбектеліп, жоғары не төмен қарай жазылған сайын қайталанып отырады. Домбыраның құлағын «ре-соль» дыбыстарымен келтіреді. Жуан естілетін ішегі – Ре дыбысына, жіңішке естілетін ішегін – Соль дыбысына түсіретінін айтып үйретеміз. Тіптен домбыраның кейбір бөліктеріне байланысты шыққан аңыз, ертегілермен де таныстырып кетеміз.

Мәселен, «Ақсақ құлан» аңызының бір нұсқасы былай өрбиді: «Жошы деген хан болыпты. Үлкен баласы аңға шығып, құлан атуға барғаннан қайтып оралмапты. Хан жаман хабар естігісі келмей жар салыпты: Хан: – Кімде-кім менің баламның қайғылы хабарын естіртсе, соның көмейіне қорғасын ерітіп құямын» - дейді. Халық ханның баласын құлан теуіп өлтіргенін білсе де, айтуға батылдары бармайды. Бір домбырашы бұл хабарды естіп, ханның ордасына барыпты. Уәзір әлгі домбырашыны ханның алдына алып келеді. Сонда хан: – Қайдан жүрген адамсың? Мұнда неге келдің - дейді. Күйші оған: – Тақсыр! Менің бір күйім бар еді, соны сізге сынатқалы келіп едім – дейді. Хан: – Е, олай болса домбыраңды тарт - дейді. Ханнан рұқсат алған домбырашы күйін боздата тартқанда, домбыраның көмейінен хан ұлының қайтыс болғаны айтылып тұрғандай болады. Домбыра үні қайғылы хабарды жеткізіп тұрғандай болады. Мұны естігенде төрде отырған хан егіліп жылайды да: – Тоқтат! Ұстаңдар мына күйшіні - деген бұйрық береді. Сонда Күйші: – Уа, тақсыр! Мен аузымды ашып, ештеңе де айтқан жоқ едім ғой, жазығым өзіңіздің рұқсатыңызбен күй тартқаным ба? Барлық сырды ашып, айтып берген мынау домбыра емес пе? - дейді. Хан осы жерде сөзден жеңіліп, жарлығын орындау үшін: – Кім болса да бәрібір, қаралы хабар әкелгеннің үні өшіп, жазасын алсын! Құй қорғасынды домбыраға! - дейді. Содан бастап домбыраның шанағында тесік пайда болыпты» - деген аңызды балаларға ауызша айтып, олардың халық ауыз әдебиетіне де сүйіспеншіліктерін оятуға тырысамыз.

Сондай-ақ 1968 жылы «Қазақфильм» киностудиясы шығарған «Ақсақ құлан» мультфилімін көруді ұсынамыз. «Ақсақ құлан» аңызына негізделіп шығарылған мультфильмді көру арқылы домбыраның үш ішектен, екі ішектіге айналғандығы, домбыра шанағындағы тесіктің қалай пайда болғандығы туралы мағлұмат алады. Осылайша баланың домбыраға деген құрметін арттырамыз.

Әрине, жас жеткіншек домбырада түрлі әуендерді бірден ойнап кете алмайды. Домбырада түрлі әуенді тарту үлкен дайындықты, сабырлықты, шыдамдылықты, уақытты талап етеді. Домбыра тартудың алғашқы сабақтарын меңгергеннен кейін алғашқы қадамды күйдің шығу тарихын, оған байланысты аңыздарды бала тілімен түсіндіріп, сонан соң, пернеге саусақтары жететіндей, саусақ қағыстарына келетін жеңіл күйді үйретуден бастаймыз.

Күйдің өзі сияқты күй аңыздарын да үш арнаға бөліп қарастыруға болады: бірінші, халық күйлерінің күй аңызы; халық композиторлары шығарған күйлердің аңыз-әңгімесі; бүгінгі күйші композиторларымыз шығарған күйшілердің аңызы. Мысалы, халық күйлері «Кеңес», «Келіншек», «Жастар биі», «Айжан қыз» және т.б. халық күйлерін бастама ретінде оқушыға үйреткеннен кейін ғана, халық композиторларына көшу ең жақсы әдіс деп айтуға болады.

Қазақ халқының күй өнерінің қоржынында қаншама баға жетпес құндылыққа айналған күйлер болса, олардың шығу тарихын баяндайтын соншама аңыздар бар. Мысалы, «Кеңес» сөзінің күй атауына айналу себептерін бұрынғы заманнан іздейміз. Ғұндардың арғы ата-бабасы Шоң би заманынан бастап үш мың жылдық көшпелілер тарихында ру-тайпа көсемдерін кеңесте сайлаған. Ең маңызды мәселелерді кеңесіп отырып шешкен. Бұған Моде тәңір құтының «жүйрік аты» туралы аңызы, Түрік қағанаты көсемдерінің кеңестері, Қазақ хандарының кеңесі, «үш би кеңесі» атанған Төле би, Қазыбек би, Әйтеке би кеңесі т.б. толып жатқан тарихи мәні зор кеңестер мысал болады.

Көне күйлердің аттарын жайдан жай қоя салмайды. Оның төркінінде тарих ізі сайрап жатқанын көреміз. «Кеңес» деп аталатын күйлердің халық күйшілерінің жадында сақталған ондаған түрі кездеседі. Күйлердің нұсқалары бір-біріне ұқсамайды. Бұл күйлер сыбызғы мен домбырада көбірек тартылады. Барлық өңірге тараған «Кеңес» деген күй топтамасының көптеген нұсқаларында күйді шығарушы, орындаушы ел ағасы билер, батырлар, хандар (Мөңке би, Абылай хан, Бейсембі би, Қожеке т. б) болып келеді. Бұл күй үлкен жиында, тарихи оқиғалардың шиеленіскен кезінде тартылған.

Халық күйі «Тепең көк» күйінің аңызына тоқталсақ, ондағы аттың шабысы, желісі, ырғақтық көрінісі айқын болғандықтан оқушының санасына сіңіру де оңайға түседі. Осындай кішкене ғана халық күйлерінің аңыздарын келтіре отырып оны оқушыға үйрету, біріншіден, оқушының күйді орындаудағы түсінігі, сонымен қатар ырғақты бойына сіңіруі жақсы қалыптасады. Күйді оқушыға үйретіп болған соң, оны көпшіліктің алдында орындатпас бұрын, алдымен сол күйге байланысты халық аузында жүрген аңызды айтқызып алған жөн. Содан кейін күйді қабылдау тыңдаушыға да, орындаушыға да жақсы әсер қалдыратыны сөзсіз. Оқушы күйді орындап, оған байланысты аңызды айтып қана қоймай, олар қазақ тілінің өркендеуіне де өз үлестерін қосатын болады. [5].

Енді халық композиторларының ішіндегі «Күй атасы» атанған Құрманғазының шығармашылығына тоқталып кетпеу мүмкін емес. Құрманғазының есею кезі патша өкіметіне қарсы бас көтерген Исатай Тайманұлы мен Махамбет Өтемісұлы бастаған халық көтерілісімен тұспа-тұс келген. Сол көтеріліс кезінде күйшінің алғашқы туындыларының бірі **«**Кішкентай» күйі дүниеге келеді. Бұл күй халық композиторының үлкен шабытпен, жүрек толғанысынан туған классикалық үлгідегі толыққанды шығарма. Құрманғазы бұл күйді сол кезде азаттық үшін күресіп жатқан Исатай мен Махамбет бастаған ұлт-азаттық күреске қатысу үшін келіп, бірақ Исатайдың бұл күреске қатысуға әлі жас екендігін айтқаны, ол күреске қатыса алмайтындығына қарамастан, өзінің «қаруы» домбыра арқылы «Кішкентай» күйімен жеткізгендігі Құрманғазының жас болса да өжет, қайсар мінезін дәлелдейді.

Ал **«**Қайран, шешем» күйін Құрманғазы абақтыда жатқан кезде шығарған. Бір күні түрмеде жатқан Құрманғазыға анасы Алқа келеді. Баласының түрмеде езілгенін көрген бірбеткей, ер мінезді ана ұлының жағынан бір тартып жібереді. «Мен ұл тудым ба десем, ез туған екенмін ғой, мына қас дұшпандарыңның алдында оныңды көрсетпе» деп, қапаста жатқан ұлына жігер берген екен. Осыдан кейін күйші қолына домбыра алып, «Қайран, шешем» күйін шығарған екен.

Құрманғазының «Адай» күйінің қалай шыққандығы туралы жазушы Әнуар Әлімжановтың «Махамбеттің жебесі» деген кітабында жазылды. Онда күйдің Махамбет-Исатай көтерілісі кезінде Гекке отрядына қарсы күресте табандылық көрсеткен жасақшылар арасындағы Адай руынан шыққан азаматтарға арналып шығарылғандығы, көтеріліске Құрманғазының өзі де қатысып, адайлардың ерлігін өз көзімен көргендігі айтылған.

Ұлттық өнерімізді әлемге танытқан «Алатау», «Сарыарқа» күйлері күйшінің еліне, қазақтың кең даласына деген махабатынан туған туынды. Қуғын-сүргінге ұшырап жүрген шағында жазылған Құрманғазының бұл «Алатау», «Сарыарқа» күйлері бүкіл қазақ халқының еркіндікке, азаттыққа деген арман-мақсатынан туындаған шығармалар болып есептеледі. Құрманғазының тіптен алдағы азат өмірді осы күйлер арқылы жеткізген сияқты. «Алатау» күйінің Алатау баурайында астана болатындығы, «Сарыарқа» күйі арқылы қазақ жерінің астанасы Сарыарқада болатындығын білген сияқты. Уақыт өтсе де Құрманғазының шығармалары бүгінгі күнге дейін өзектілігін жойған жоқ, ғасырдан-ғасырға, ұрпақтан-ұрпаққа берілер асыл мұрамыз болып қала берері сөзсіз.

Осындай халық күйлерінің аңыздарын тыңдап, оны домбырада орындап өскен жас жеткіншек, теледидардан неше түрлі біздің дүниетанымымызға жат, түсініксіз, адам танымас көркемделген мультфильмдерді көріп жетілген басқа оқушыларға қарағанда саналары көш, ілгері болары да сөзсіз. Міне, осы тұрғыда, халық күйлерінің аңыз әңгімелері музыка мектептерінде, үйірмелерде оқушыны тәрбиелеудегі ең қажетті әдістемелердің бірі болып табылады.

Қорыта айтқанда күй, жас жеткіншектің санасына ғана емес, сонымен бірге сезіміне, қимыл әрекетіне үлкен әсер етіп, өмірдің мәні, адамгершілік, қоғамдық мәселелеріне назар аудара білуге үйретеді. Ұлттық өнердің киелі жақтарын мектептермен оқу орындары кеңінен қолданса біз ұрпақ тәрбиелеуде жетістіктерге ғана жететініміз анық. Өйткені осы өнер жас жеткіншектерді ой тартумен қатар білімге құштарлыққа, адамгершілікке, патриотизмге тәрбиелейді. Оқушылардың ой-өрісін кеңейтіп, рухани дүниесін, эстетикалық сезімін байытады, әсемдік талғамын арттырады. Сондықтан, халқымыздың маңдайына біткен киелі өнерін өшіріп алмай, келер ұрпаққа жеткізе білу біздің міндетіміз.

**Пайдаланылған әдебиет:**

1. Қазақстан Республикасының «Білім туралы» 2007 жылғы № 319 Заңы
2. Жайымов А., Бүркітов С., Ысқақов Б. Домбыра үйрену мектебі. – Алматы, 1992.
3. Қоңыратбай Т. Музыка өнері. – Алматы: «Өлке», 2009.
4. Хамиди Л. Домбыра үйрену мектебі. Оқу құралы. – Алматы : «Өнер», 1983
5. Қасқабасов С. Қазақ өнерінің тарихы. – Алматы: «Өнер», 2008.